

 REPUBLIKA HRVATSKA

 GRAD ZAGREB

 OBJAVLJUJE

 PONOVLJENI POZIV

za iskazivanje interesa radi zakupa objekta za zadovoljenje javnih potreba u sportu Grada Zagreba - gimnastika

**Predmet poziva**

Grad Zagreb objavljuje namjeru za zakup objekta za zadovoljenje javnih potreba u sportu Grada Zagreba - gimnastika, na vrijeme od 10 godina, s dvoranom površine 1100 - 1300 m2.

**Opis predmeta zakupa**

Objekt mora udovoljavati sljedećim uvjetima:

1. da se nalazi na području Grada Zagreba;
2. da dvorana objekta može biti prilagođena za potrebe gimnastike u skladu s međunarodnim gimnastičkim standardima te da objekt ima pravomoćnu uporabnu dozvolu ili drugi odgovarajući akt o uporabljivosti objekta za namjenu sportske djelatnosti;
3. da ponuditelj raspolaže objektom;
4. da je objekt useljiv odmah na dan sklapanja ugovora;
5. da dvorana objekta ima kapacitet za smještaj:

-zaletne staze za preskok,

-prostora za smještaj komplet sprava,

-gimnastičke jame (za smještaj seta sprava bez konja i partera nad gimnastičkom jamom sa spužvama, velikog trampolina uz jamu, akrobatske staze, trampolin staze),

-prostor za ritmičku gimnastiku za smještaj tepiha dimenzija 14x14m;

-ostali potreban sadržaj: svlačionice s tuševima i wc-om, prostorija s masažnim stolom, gledalište uz mogućnost postavljanja dodatnih montažnih tribina,

- vanjski prostor: parkiralište s cca 100 parkirnih mjesta;

1. da svi prostori objekta zadovoljavaju higijensko-tehničke zahtjeve propisane važećim propisima, a koji zahtjevi se odnose na: osvijetljenost, sunčevu svjetlost, prozračivanje, toplinsku zaštitu, zaštitu od buke i akustike, grijanje i hlađenje, opskrbu vodom, odvodnju otpadnih voda, električne instalacije, zaštitu od požara i zaštitu od provala – što se dokazuje važećim atestima;
2. da je objekt energetski certificiran.

**Uvjeti za prihvat ponude s iskazanim interesom**

Zainteresirani ponuditelj može biti fizička ili pravna osoba koja raspolaže objektom u trenutku stavljanja ponude.

Ponuda, sukladno ovom pozivu, treba sadržavati:

* detaljan opis objekta,
* iznos mjesečne zakupnine,
* dokaz da ponuditelj raspolaže objektom (izvornik ili ovjerena preslika),
* presliku pravomoćne uporabne dozvole ili drugog odgovarajućeg akta o uporabljivosti objekta za namjenu sportske djelatnosti;
* dokaz o zadovoljavanju higijensko-tehničkih zahtjeva propisanih važećim propisima (preslika važećih atesta),
* presliku osobne iskaznice za fizičke osobe kao dokaz o prebivalištu, odnosno dokaz o registraciji pravne osobe (preslika),
* izvornik ili ovjerenu presliku potvrde iz koje je vidljivo nepostojanje poreznog duga ponuditelja, a koja potvrda ne smije biti starija od 30 (trideset) dana računajući od dana objave ovoga poziva,
* potvrdu da ponuditelj nema dospjelih, a nepodmirenih obveza prema Gradu Zagrebu (potvrda Gradskog stambeno-komunalnog gospodarstva d.o.o. da ponuditelj nije evidentiran kao dužnik s osnova zakupnine, komunalne naknade i naknade za uređenje voda, te spomeničke rente prema Gradu Zagrebu, odnosno potvrda da nije evidentiran kao obveznik plaćanja, izvornik ili ovjerena preslika),
* energetski certifikat (preslika).

**Rok za podnošenje ponuda i izbor**

Rok za podnošenje pisanih ponuda je **8 dana**, računajući od prvog sljedećeg dana nakon objave poziva u Večernjem listu i na web stranici Grada Zagreba.

Nepravodobne i nepotpune ponude se neće razmatrati.

Pisane ponude s dokumentacijom predaju se neposredno u pisarnici Područnog ureda Centar, Zagreb, Ilica 25, ili preporučenom pošiljkom, u zatvorenoj omotnici, na adresu: **GRAD ZAGREB – Gradski ured za sport i mlade, Zagreb, Ilica 25**, s naznakom: **„zakup objekta za zadovoljenje javnih potreba u sportu Grada Zagreba - gimnastika – NE OTVARATI“**

Pisane ponude bit će javno otvorene i pročitane dana **26. siječnja 2018. godine**, u **10 sati** u Gradskom uredu za sport i mlade, Zagreb, Ilica 25, I. kat, dvorana 8.

Otvaranju ponuda mogu nazočiti ponuditelji, odnosno njihovi ovlašteni predstavnici uz predočenje valjane punomoći, te sve zainteresirane osobe.

Najpovoljnija ponuda je ponuda koja, uz ispunjavanje uvjeta iz ovoga poziva, sadrži i najniži iznos mjesečne zakupnine.

Nakon razmatranja pristiglih ponuda pozvat će se ponuditelj čija se ponuda ocijeni najpovoljnijom da dade obvezujuću ponudu u roku od 15 dana od zaprimanja poziva.

Grad Zagreb zadržava pravo da ne izabere niti jednu od dostavljenih ponuda, a u kojem slučaju ponuditeljima ne pripada pravo potraživati naknadu bilo kakve vrste od Grada Zagreba.